ตำรวจแนะผู้ปกครองระวังอุบัติเหตุเด็กจมน้ำช่วงปิดภาคเรียน เชิญชวนพาเด็กฝึกว่ายน้ำที่กองบังคับการตำรวจน้ำทั่วประเทศ
พันตำรวจโท ธเทพ ไชยชาญบุตร รองโฆษกสำนักงานตำรวจแห่งชาติ แจ้งเตือนผู้ปกครองระมัดระวังอุบัติเหตุเด็กจมน้ำในช่วงฤดูร้อน หรือช่วงปิดภาคเรียน โดยปัจจัยเสี่ยงของเด็กแต่ละช่วงวัยคือ เด็กอายุต่ำกว่า 3 ปี มักพลัดตกน้ำเพราะผู้ใหญ่ประมาทเผอเรอชั่วขณะ เด็กอายุ 3-9 ปี มีความเสี่ยงจากสภาพแวดล้อมที่ไม่ปลอดภัยและขาดทักษะการช่วยเหลือตัวเองในน้ำ เด็กอายุระหว่าง 10- 17 ปี มีความเสี่ยงจากความประมาทในการเล่นน้ำ การช่วยคนจมน้ำและหลายกรณีพบว่าเกิดจากสภาพร่างกาย เช่น ตะคริว หรือมีอาการมึนเมาจากเครื่องดื่มแอลกอฮอล์ร่วมด้วย ผู้ปกครองจึงควรเฝ้าดูระหว่างเด็กเล่นน้ำ แม้จะเป็นเด็กที่ว่ายน้ำได้แล้ว สอนให้เด็กสังเกตป้ายเตือนหรือสังเกตสภาพแวดล้อม และไม่ลงเล่นน้ำในเขตหวงห้าม เตรียมอุปกรณ์ชูชีพขณะเล่นน้ำ รวมถึงการฝึกทักษะการว่ายน้ำแก่เด็กและเยาวชนให้ดีเพียงพอที่จะช่วยเหลือตัวเองได้ กองบังคับการตำรวจน้ำ กองบัญชาการตำรวจสอบสวนกลาง จัดทำโครงการ “ตำรวจน้ำสอนน้องว่ายน้ำ” เปิดให้ผู้ปกครองพาเด็กและเยาวชนอายุระหว่าง 5-18 ปี มาเรียนว่ายน้ำกับตำรวจน้ำโดยไม่มีค่าใช้จ่ายในทุกจังหวัดที่มีหน่วยของตำรวจน้ำตั้งอยู่ โดยสามารถติดต่อสอบถามได้ตามสถานที่ตั้งหน่วยตำรวจน้ำ หมายเลขโทรศัพท์กลางของกองบังคับการตำรวจน้ำ 0-2384-2342 และที่เพจเฟซบุ๊ก “ตำรวจน้ำ”